20 Augustus: Jy kan maar spog. – Jan van der Watt - www.bybelkennis.co.za
2 Kor 10:12-11:6 (fokus 10:12-18)
Dis tog lekker om oor jouself te praat, net om seker te maak mense sien jou raak. Wie geniet dit nie? Party oordryf dit natuurlik so ‘n bietjie. Hulle praat die hele tyd oor hulleself. Dit word dan eintlik so iets van ‘n magspel. Jy spog maar net om te wys jy is belangriker en beter as die ander een. Daarvan hou die Here nie eintlik nie, want om met spoggery bo aan die leer te probeer kom moet jy op ander trap: “Ek is beter as jy, want jy is slegter as ek”. Moenie te veel oor jouself praat nie; laat ander dit liewer doen.
Dit is God se taktiek – Hy wag dat ons oor Hom spog (10:17). Hy wil hê ons moet oor Hom praat, vertel wat Hy doen en sy liefde vir ander aanbied. Enigiemand wat so oor God wil spog het genoeg materiaal om van te kies. Dit kan hom dag in en dag uit besig hou. En dit is nie spog wat op ander trap nie, maar wat ander uitnooi op hoër op leer te klim, nader aan God. Ja, dit is wat spog oor God doen – dit trek mense nader aan Hom.
Jy kan maar spog, nie oor jouself nie, maar oor Hom.